दिनै नैथि खोलोबनि बि टि सि बिसायखथिनि भट होनाय सान।  कक्राझार आरो चिरां आव जागोन।  बिसायखथि या जानायनि सिगां मोनसे गिथावना जाथाय जानानै थाङो मैया हर आव।  कक्राझार जिला नि सिङाव थानाय बावखुंग्रि बियाब नि सिंनि नायेकगांव आव इउ पि पि एल दोलो नि आफादगिरि प्रमद बर नि गारिखौ सोरबा सिनायमोनै दुथांफोरा गाग्लोबदोंमोन, अन्थाय खुबैदों।  लोगोसे बिथांजों फैफानाय गं 4 गारिफोरनि सायावबो गाग्लोबदोंमोन।  गाग्लोबनानै लोगो लोगो खारखुमायो दुथांफोरा।  आफादगिरि बिथाङा बिसोरनि बेरेखा कक्राझार थानायाव एजाहार हैयो।  प्रमद बर बिथांजों बावखुंग्रि बियाब नि इउ पि पि एल नि बिजाथि प्रतिभा ब्रह्म आ बो दंमोन।  बुलेत प्रुफ नि गारियाव थानायनि थाखायसो बारगयो होनना बुंदों।  बे गाग्लोबनायखौ आफादगिरि बिथाङा बि पि एफ आ नो खालामदों होनना बुंदों, बिसोरनि अफिसनिफ्राय खालामनाय जादों।  रायजोफोरखौ बे जाथाय नि फिननायखौ बेलत आव होनो होदों।  बिसायखथि नि उनाव दादागिरि थानाय नङा होनना बो बुंदों, लोगोसे सोरखारखौ बो बे गाग्लोबनायफोरखौ थाबैनो हमनांगौ होनना दाबि खालामदों।
 गुबुन फारसे बि पि एफ आ बे अन्थाय खुबैनाय हिंसायारि जाथायखौ गोथौयै दुखु मोननाय फोरमायदों।  बेयाव बि पि एफ दोलो आ जेबो लोब्बा गैया होनना बुंदों बावखुंग्रि बियाब नि बि पि एफ नि बिजाथि दनेश्वर गयारि बिथाङा।  लोगोसे बनरगांव बियाबनि बि पि एफ नि बिजाथि राजिब कुमार ब्रह्म आ बो दुखु मोननाय फोरमायदों आरो बि पि एफ नि आखाय गैया होनना बुंदों।  उल्थायै बिसायखथि नि सम आ जोबनायनि उनाव बो मानो गामि गामि गिदिंहैदोंमोन होनना सोंनाय सोङो।
 एबसु आ बा बे जाथाय नि सायाव दुखु मोननाय फोरमायदों।  बिथांमोना 12 घन्टा सम होदों।  12 धन्टा नि गेजेराव बेबायदि गाज्रि खामानि मावनायफोरखौ हमनानै साजा होनांगौ नि दाबि खालामदों।
 ए दि जि पि जि पि सिंह बिथाङा बो गोख्रों एक्शन लानाय जागोन होनना बुंदों।  लोगोसे बिथाङा गासैबो बिजाथिफोरखौ मदेल कद अफ कन्दाक खौ मानिनानै सोलिनो थाखाय खावलायदों।
 बिसायखथि फोसावदिंनाया 8 दिसेम्बर आव जोबदोंमोन।
 दिनै सा 10,23,404 भटारफोरा भट होनो मोनगोन।  गासै 111 बिजाथिफोर दं, 1407 पलिं स्तेशन आव भट खौ होगोन बिजाथि फोरनि थाखाय।  गिबि खोलोबनि बिसायखथियाव गासै 21 बियाब नि थाखाय जादोंमोन।  दिनै गासै 19 बियाब आव जागोन।
 गिबि खोलोबाव 77. 01 भट होनाय जादोंमोन।  12 दिसेम्बर आव सानगोन।
 सासे नेशनेल लेभेल नि बर गेलेग्रा या बेरामाव गोलैना दं।  दायो बि टि आर आव गासैबो बिसायखथि नि थाखाय ल मुखुब, नाथाय सासेबो राजखान्थियारि दोलो नि नोजोराव गोलैयासै बाक्सा जिला नि गरेश्वर नि नावकाता ओनसोलनि बेतागांव नि सासे नेशनेल लेभेल नि गेलेग्रा मनिका बर आ।  जायनि थाखाय सासे साधारन आबादारि नि नखरनि गेलेग्रा या बिसना याव गोलैना दं।  बिथांनि देहा नि मोनसे किदनि या खामानि होयि जाबाय, जायनि थाखाय आबादारि बिफाया हा हु गासैखौबो फनजोबनानै फिसा नि फाहामथाय होबोगासिनो दं, दासिम बिफाय 8 लाख रां खरसा खालामबाय, नाथाय फिसाजो आ दासिमबो मोजां जायाखै।  बिथाङा नेतबल गेलेयोमोन, लोगोसे काबादि बो।  आसामनि जानानै गोगांबार गेलेनानै चेम्पिअन जादोंमोन।  थाखो 9 आव फरायबाय थानाय समनिफ्राय नो गेलेनायजों सोमोन्दो लाखिनाय बिथाङा दायो बेरामि।
 मनिका बर खौ मदद खालामनो गोसोब्ला 6003403890 आरो 6001084652 नम्बर आव फन खालामहरनो हागोन।  बेंक एकाउन्त।
 भारतारिफोरा फ्रि वाई फाई मोनगोन।  मैया भारतनि गाहाय मन्थ्रि या केबिनेत जथुमा नि गेजेरजों गिदिर बिथांखि लादों। गासैबो नोगोरारिफोरानो फ्रि वाई फाई मोनगोन होनना बुंदों।  बेनि थाखाय बिथांमोना 1 कौटि दाता सेन्तार बेखेवगोन, लोगोसे मोनफ्रोमबो रायजोआव पाब्लिक दाता अफिस बो बेखेवगोन होनना बुंदों। 